دوكتور هئیت دن اؤزل خاطیره لر (1) و (2)
" style="color:#6600cc">
پروفئسور دوكتور جواد هئیت 1383 و 1384 جو ایل نئجه وصیت ائتدی؟ (1)
گونئی آذربایجانلیلار اؤزوموز ، توركیه لیلر قارداشلاریمیزدیر ! (2)
دوكتور هئیت دن اؤزل خاطیره لر
حسن راشدی 23/تیر/ 1393
آچیقلاما :منیم ، اوستادیمیز دوكتور هئیت باره ده یازدیغیم اؤزَل یادداشتلاریم وار ، بو یادداشتلار وارلیق درگی سی نین دفتری كیمی ساییلان دوكتور هئیتین مطبّینده و دوكتور هئیت له اؤزل گؤروشلرده تاریخ و زامانی یادداشت اولاراق گؤتورولموشدور كی ، زامانی گلدیكده بو یادداشتلار سیرا ایله دیه رلی میلّتیمیزه سونولاجاقدیر ؛ ایندی بو یاددشتلارین ایلك بؤلومو بورادا تقدیم اولور .
...................................................................
تیر آیی نین اورتالاری 1383 جو هجری شمسی ایلی ایدی ، چوخ زامانلار اولدوغو كیمی بو گونده بؤیوك بیلگین دوكتور هئیتین وارلیق مجله سی نین دفتری كیمی اولان و فلسطین خیابانیندا یئرله شن مطبّینده ، دوكتورون یانیندا ایدیم .
بو گون ، چوخدان منیم ذهنیمی اؤزونه مشغول ائدن آمما اؤزومه جرئت وئریب دوكتوردن سوروشا بیلمه دیگیم بیر سورغونو سوروشماق ایسته ییردیم!
او گون بیر مقدّمه دن سونرا و دوكتور هئیتین میلّتیمیزه نه قدر ارزشلی و دیه رلی اولدوغونو قید ائتدیگدن سونرا دوكتوردن سوروشدوم :
"آقای دوكتور آللاه سیزه 100 ایل عؤمور وئرسین ، لاكین بوتون اینسانلار نهایت دونیادان گئتمه لی دیر، آمما بؤیوك اینسانلار دونیادان گئتدیگدن سونرادا اونلارین جسمی نین هارادا دفن اولماسی اؤنم داشییر و میلّت ایچینده او مكان بیر معنوی مكانا چئوریلیر ، آیا سیز بو حاقدا بیر تصمیم توتوبسوزمو ؟ "
بؤیوك عالیم بیرآز فیكیره گئدیب دئدی :
" واللاه بو حاقدا بعضی واختلار فیكیرله شیرم ، آمما نه ایش گؤره جه ییم و هارادا دفن اولاجاغیم باره ده تصمیم توتمامیشام . " من دئدیم :
آقای دوكتور جسارت ائدیرم منی باغیشلایین ، آمما سیز بوتون وجودونوزلا ایندیه كیمی آذربایجانا و میلّتیمیز یولوندا چالیشیب سینیز ،سیزین جسمینیزین آذربایجاندا تورپاغا تاپشیریلماسی میلّتیمیزه چوخ اؤنملی دیر ، آیا تبریزده تورپاغا تاپشیریلماغا فیكر ائدیب سینیزمی ؟
دوكتور دئدی :
" بو یاخشی فیكیردیر آمما منیم عائله م عمومیتله ایندی تهراندا یاشاییرلار "
من دئدیم : آقای دوكتور سیز داها اؤز عائله و قوهوملارینیزین یوخ ، بیر میلّتین سینیز.
دوكتور دئدی : " بو حاقدا فیكیرلشمه لییم "
............................
حدودا ایكی آی سونرا :
وارلیق دفتری ( دوكتور هئیت مطّبی) ، چهار شنبه 11/ شهریور / 1383 ساعات : 6 حدودو آخشام اوستو :
دوكتور هئیت یالنیز ایدی و منشی سی آقای اسكندری دن باشقا مطبّ ده بیر آدام یوخ ایدی ، داها دوكتور ح. جعفر زاده ده یوخ ایدی ، گئتمیشدی تبریزه ......
دوكتور هئیت مندن اكبر آزاد حاقدا سوروشدو ؛ بیر ساعات یاریم قاباقدا منیم جیب تئلفونوما زنگ ائدیب اكبر آزادین توتوقلانماسی باره ده سوروشموشدو ، منده دئمیشدیم گله رم مطبّه و داها آرتیق بو مسئله نی ایضاح ائده رم .
من اكبر آزادین هله ایچه ریده اولدوغونو دوكتوره توضیح وئردیكده دئدی :
" كئچمیش زامان اولسایدی ،ایندی بیر تئلفونلا آزادی حبس دن چیخاراردیم "
بیر موضوع قاباغا گلدی بیردن منیم یئنه دوكتور هئیتین وصیت مسئله سی یادیما دوشدو ؛ سوروشدوم : آقای دوكتور خاطیرینیزده اولسا تقریبا ایكی آی قاباق وصیت باره ده بیر سورغو جنابینیزا وئرمیشدیم ؟!
دئدی :
" بلی، آقای ری شهری بیزیم عائله وی مقبره میزی كی، ابن بابویه ده ( شهر ری ) دیر و آتام و فامیللریمیز اوردا دفن اولوبلار بیزدن آلیب و بیز داها امواتیمیزی اوردا دفن ائده بیلمیریك، من آقای اوجاق نژادا (حجت الاسلام ) دئدیم آقای ری شهری یه دئیین او مكانی بیزه وئرسین چونكو من دئمیشم منی آتامین آیاغی آلتیندا دفن ائله سینلر آمما او مكانی بیزه قایتارماسالار وصیّت ائده جه یم منی باكی دا دفن ائله سینلر ." سونرا آرتیردی :
" حیدر علی یف منه دئمیشدی وصیت ائت وفات ائتدیكدن سونرا سیزی باكی یا گتیریب فخری قبریستانلیغیندا دفن ائله یك ، ایندی ده من باكی یا گئدنده منه بو سؤزو دئییرلر، ابن بابویه مسئله سی حل اولماسا من ده بو ایشی گؤره جه یم ."
من دئدیم : آقای دوكتور تبریزده مثلا مقبرة الشعرادا دفن اولماغا فیكرینیز نئجه دیر ؟ و آرتیردیم ، اوستاد شهریارین تبریزده دفن اولماسی چوخ اهمیت داشیییر ایندی .
دوكتور دئدی : " آخی منی مقبرة الشعرادا دفن ائله مَزلر كی ......"
بو زامان ، تبریزدن بیر اوغلان و بیر قیز اؤیرنجیسی گلدی و سؤزلر یاریمچیلیق
قالدی
...........................................
تقریبا بیر ایل سونرا :
چهار شنیه 9 / شهریور / 1384، مطبّ
آخشام اوستو مطبّ خلوت اولدوقدان سونرا كی، ساوالان (حسن مجید زاده ) ده اوردا ایدی و اوچوموز ( دوكتور هئیت ،حسن مجید زاده جنابلاری و من ) مختلیف مسئله لر بارده دانیشیردیق یئنه منیم دوكتور هئیتین وصیت موضوعسو یادیما دوشدو .
من بو گون ، ساوالان جنابلاری ایله بیرلیكده یئنه وصیت باره ده دوكتورله دانیشدیم .
ساوالان دا ، رحمتلیك دوكتور جاویدین تبریزده نئجه دفن اولماسیندان دانیشدی ، علی تبریزی نین وادی رحمت ده نئجه دفن اولما موضوعسونو دیله گتیردی و نهایت دوكتور هئیت دئدی :
" منیم خانیمیم ایسته ییر منی اؤز عائله وی قبیرلرینده تهراندا دفن ائتسینلر لاكین من اونا راضی دئییلم " .
بیزده دئدیك، البته سیز راضی اولمازسینیز ، سونرا دوكتور هئیت آرتیردی :
" بیلمیرم باكی و یا تبریزده دفن
اولماغیم نئجه اولاجاق ؟ "
بو سؤزدن سونرا من دئدیم :
آقای دوكتور ، هم تبریز و هم باكی هر ایكیسی آذربایجان تورپاغی دیر ، آمما سیز
وصیت ائدین اوّلجه تبریزده مثلا مقبرة الشعرادا و یا سیزه اویغون باشقا بیر یئرده دفن اولاسینیز ، لاكین سیزین تبریزده دفن اولماغینیزا مانع اولسالار وصیت ائدین باكی دا دفن ائتسینلر ؛ یعنی وصیت ائدین " منی تبریزده دفن ائدین اگر تبریز اولماسا باكی دا تورپاغا تاپشیرین " .
دوكتور دئدی :
"بو چوخ گؤزَل پیشنهاددیر ،ائله اوجور ائله رم ، چونكو باكی لیلاردا تبریزی چوخ سئویرلر و اونا باشقا بیر حیسّ ایله باخیرلار ، تبریز اولماسا باكی اولار ." سونرا ساوالاندا بو وصیته تأكید ائتدی .
هر ایكیمیز دوكتور هئیتین آغزیندان چیخان بو سؤزلرین شاهیدی اولدوق او گون و 9 / شهریور / 1384 تاریخینده ، آخشام اوستو و دوكتور هئیتین مطبّینده .
ائشیتدیگیمیزه گؤره دوكتور هئیت بو وصیتی ائله بوردا دئدیگیمیز كیمی یازیب و لازیم اولان یئر و یا یئرلره ده تحویل وئریب دیر .
بیز ، اوره یی آذربایجان سئوگیسی ایله دائما چیرپینان پروفئسور دوكتور هئیتین شفاء تاپماسینا دوعا ائدركَن ، اونون ائتدیگی وصیتینی ان ساغلام زامانیندا بورادا گتیرمك ایسته دیك .دوكتور هئیت باره ده منیم اؤزل و چوخلو یادداشت خاطیره لریم وار كی ، بو یادداشت خاطیرلری یئری گلَركن بؤلوم - بؤلوم و ائله بو وئبلاگدا و فیسبوك صحیفه مده سیزلرله پایلاشاجاغام .
"گونئی آذربایجانلیلار اؤزوموز ، توركیه لیلر قارداشلاریمیزدیر ! " (2)
دوكتور هئیت دن اؤزل خاطیره لر
حسن راشدی : 1 / شهریور / 1393
حؤرمتلی دوستلار ، ادبیات سئورلر
و گونئی - قوزئی آذربایجان و تور ك دونیاسی نین افتخاری ساییلان و تانری رحمتینه قووشان
پروفئسور دوكتور جواد هئیتی سئونلر !
قاباقلاردا دئدیگیم كیمی منیم ، ائلیمیزین - یوردوموزن افتخاری رحمتلیك اوستادیمیز دوكتور جواد هئیت دن اؤزل خاطیره لریم وار ؛ بو خاطیره لر ایللر بویو دوكتورون مطبّی اولدوغو حالدا " وارلیق " درگیسی نین دفتری كیمی ساییلان و وارلیق مجله سی موضوعلاری و باشقا مسئله لر حاقدا دوكتور هئیتین باشچیلیغی ایله قوردوغوموز رسمی جلسه لردن سونرا دوكتورون سؤیله دیكلری اؤزل خاطره لریندن یادداشت ائتدیگیم موضوعلاردیر .
بو یادداشتلار هانسی تاریخ ، هفته نین هانسی گونو و حتی هانسی ساعاتیندا دئییلدیگی و بو دئییلن زامان كیملرین دوكتورون یانینندا اولدوغو بئله یادداشت اولوب .
طبیعی كی ، بو خاطیره لرده ، سیاسی باخیمدان حتی اگر آزجا چتینلیك یارادان مسئله اولورسا بیز ، ایراندا یاشایان و قید حیاتدا اولان و بو خاطیره لر دئییلدیگی زامان دوكتورون یانیندا اولان شخصلرین آدلارینی اونلارین رضایت لری اولمادان چكمه یه جه ییك .
بو خاطیره لرین سایی ، اوزونلو - قیسالی 38 دنه دیر كی، اونون بیرینجی بؤلومو دوكتور هئیتین وصیّتی حاقدا ایدی ؛ بو وصیّتین هارادان باشلانیب و نئجه سونا یئتمه سی بو وئبلاگدا و فئیسبوك صحیفه میزده شرح وئریلدی و نهایت ده ائله رحمتلیك دوكتورون ائتدیگی وصیّت یئرینه یئتیریلدی ، یعنی تبریزده دفن اولماسینا مانع اولدولار ، نتیجه ده قوزئی آذربایجانین باش شهری " باكی " نین فخری باغیندا ، 1324- جو ایل آذربایجان نهضتی اؤندَری سید جعفر پیشه وری ، قوزئی آذربایجان 1991 -جی ایل مستقل اولدوقدان سونرا ایلك جمهور رئیس اولان ابوالفض ائلچی بگ ، و ایكینجی جمهور رئیس حیدر علی یف و باشقا تانینمیش شخصیتلرین یانیندا آذربایجان تورپاغینا تاپشیریلدی .
بو خاطیره لر احتمالا هر 10 گوندن بیر ، بو وئبلاگدا وئریله جكدیر
ایندی او خاطیره لرین داوامی :
" گونئی آذربایجانلیلار اؤزوموز ، توركیه لیلر قارداشلاریمیزدیر . "
تاریخ 21 / دی / 1383 (10 / jan/ 2005 ) دوز گونو
سویله نیلن یئر : دوكتور هئیت مطّبی ( وارلیق دفتری ) آخشام چاغی
بورادا اولانلار : میر هدایت حصاری (رحمتلیك) ، حسن راشدی ، اكبر آزاد
دوكتور هئیت اوچ آیلیق توركیه ، كانادا و آمئریكا سفریندن یئنی جه قاییتمیشدی ، كانادا و آمئریكادا آذربایجانلیلارا ادبیاتیمیز ، مدنیتیمیز و وارلیق مجله سی و فارسلارا جراحلیق باره ده یاخشی كونفرانسلار وئرمیشدی .
كانادادا دوكتور رضا براهنی ، " كانادا یازارلار درنگی باشقانی " ایله ده گؤروشموشدو ، دوكتور براهنی دوكتور هئیت حاقدا اینتئرنئت ده گؤركملی و اؤنملی خبرلر یازمیشدی .
دوكتور هئیت سفردن قاییتدیقدان سونرا منه و اكبر آزادا زنگ ائدیب سفردن دؤنمه سینی خبر وئریب بیر گؤروشوموزون اولماسینی بیلدیرمیشدی .
من آخشام اوستو ساعات 5 ده فلسطین خیابانینندا یئرله شن وارلیق دفترینه (مطبّه) گئدیب دوكتور هئیتله گؤروشدوم ، رحمتلیك حصاری مندن قاباق اوردا ایدی ؛ بیرآز مندن سونرا اكبر آزاددا گلدی و دوكتورله گؤروشدو .
بیز سفر حاقدا دوكتوردن سوروشدوقدا دئدی :
سفر یاخشی سفر ایدی ، ایشلر راحات دوزلدی ، منیم یاشیل كارتیم اولدوغونا گؤره آمئریكایا گئتمه یه چتینلیگیم یوخ ایدی ، آمما یاشیل كارت باطل اولماماق اوچون هر آلتی آی دان بیر ، آمئریكایا گئتمه لی سن ، آمما من بیر ایل ایدی آمئریكایا گئتمه میشدیم و بو اوزدن احتمال وار ایدی بو مسئله یه ایراد توتسونلار .
آمما من كانادایا گئتدیم اوراداندا دوستلارین یاردیمی ایله قارادان ( یئردن و جاده ایله ) هم من و هم حیات یولداشیم آمئریكایا كئچدیك ، یعنی دئدیك قیزیمیزین تویونا گئدیریك ، داها یاشیل كارتین واختیندان كئچمه سینه ایراد توتمادیلار .سونرا سؤز هاردان گئتدیسه دوكتور هئیت آرتیردی :
" نئچه ایل قاباق باكی دا اولاركن بیر گون شاعیر بختیار واهابزاده و خودی ممد اوف لا ( فیزیك و یا باشقا بیر فنی رشته نین بؤیوك متخصصی ، دئدی http://az.wikipedia.org/wiki/
" بختیار معلّیم یوخ ، گونئی آذربایجانلیلار اؤزوموز ، توركیه لیلر قارداشلاریمیزدیر ! "
بختیار دئدی : دوغرودور ، سیز دئیه ن دیر .
azb_Arab hne_Deva azb_Arab azb_Arab azb_Arab pbt_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab